
הצעת חוק לתיקון פקודת התעבורה (רשיון מדורג), התשס"ב-2002.


היו"ר אברהם פורז:

	לאור גל התאונות שהיה לאחרונה, התבקשתי על ידי חבר הכנסת לנגנטל להעמיד בדחיפות על סדר יומה של הוועדה את הצעת החוק בעניין רשיון הנהיגה המדורג.

נחום לנגנטל:

	אדוני היושב-ראש, אני מודה לך על שנאותת לעשות את הישיבה בלוח הזמנים הצפוף של הפגרה. המעניין הוא שכל פעם שמתכנסת ועדה מוועדותיה של הכנסת, באותו בוקר אני מתבשר בעיתונים שהדבר שהולכים לדון בו עומד להיכנס לתקנות. 

	נמצאים פה איתנו אנשים שאיבדו את יקיריהם בתאונות דרכים ושפעילים באירגון מתונה ובאירגון אנשים באדום. הם אלה שהסבו את תשומת ליבי לנושא רשיון הנהיגה המדורג. הם עודדו אותנו להגיש את ההצעה. יושב פה גם ד"ר משה בקר, שחלק גדול מאוד מרשיון הנהיגה המדורג הוא על סמך הדוח שהוא הגיש לפני כ-4 או 5 שנים. הדוח, שידוע כדוח בקר, אמר לתת את רשיון הנהיגה בצורה יותר מפורדת, באופן יותר הדרגתי, על-מנת להכשיר את הנהגים להיות נהגים טובים יותר, עם תרבות נהיגה טובה יותר.

	ישבתי השבוע עם סמנכ"ל בכיר במשרד התחבורה לענייני תנועה צבי יוזנט, ועם ראש אגף הרישוי שוקי שדה. ניסינו להגיע להבנות בנוגע להצעת החוק. הצעת החוק מדברת על לעשות את רשיון הנהיגה באופן מדורג. הצעת החוק מאפשרת לנער או לנערה ללמוד נהיגה מגיל 16, כאשר מגיל 16 וחצי הם יכולים לעבור את מבחן הנהיגה ומגיל 17 הם יכולים להתחיל לנהוג. אם הם מתחילים לנהוג בגיל 17 הם צריכים לנסוע 6 חודשים עם נהג מלווה. 

היו"ר אברהם פורז:

	בגיל 17 אפשר לקבל רשיון?

צבי יוזנט:

	זה גם היום.

משה בקר:

	לא קוראים לזה רשיון אלא היתר נהיגה.

צבי יוזנט:

	השם לא חשוב.

נחום לנגנטל:

	זה יהיה רשיון בצבע שונה.

היו"ר אברהם פורז:

	היה וקיבל היתר נהיגה בגיל 17, במשך כמה זמן הוא צריך נהג מלווה? היום זה חודשיים. 



נחום לנגנטל:

	אנחנו הורדנו את הגיל בחצי שנה. היתה על זה ביקורת קשה מאוד. אם אתה נותן רשיון לצעיר לפני גיוס הוא לא צובר נסיון בנהיגה, כי כאשר הוא מגיע פעם בחודש הביתה לסוף שבוע יוצא שזה הפעם הראשונה, השנייה או השלישית שהוא נוהג. באנו ואמרנו להוריד חצי שנה, בתנאי שבחצי השנה הזאת יש לו נהג מלווה. מה קרה? צמצמו את התקופה שהוא חייב נהג מלווה לחודשיים. נוצר מצב שאנשים בגיל יותר צעיר נהגו ללא נהג מלווה. 

היו"ר אברהם פורז:

	האם מי שמקבל  היום רשיון בגיל 17 צריך נהג מלווה למשך חודשיים?

נחום לנגנטל:

	כן.

היו"ר אברהם פורז:

	היתה תקופה של ילד ובגיר. זה השתנה?

צבי יוזנט:

	זה היה לזמן מוגבל. חודשיים על דעת כל הגורמים זה לא טוב.

נחום לנגנטל:

	מה שקורה בחודשיים הוא שאותו נהג צעיר לא נוהג. חודשיים הוא יכול להתאפק. שישה חודשים..

היו"ר אברהם פורז:

	אני ליוויתי את הילדים שלי בלי חובה סטטוטורית. כל מי שאני מכיר בסביבה שלי רוצה לנסוע עם הילד שלו.

נחום לנגנטל:

	קיבלתי עשרות מכתבים מהורים שאמרו שהם לא עומדים מול הלחץ שמפעילים עליהם הילדים שלהם. זאת הסיבה שאנחנו רוצים לעשות את החובה הסטטוטורית. אגב, אני מקבל הרבה מאוד מכתבים מאנשים שאומרים שההורים שלהם שהם מעל לגיל 80 עושים הרבה מאוד תאונות.הם פונים אלינו כדי שנעשה משהו סטטוטורי בעניין. אני לא מדבר על האדם ששכב כצמח בבית חולים וקיבל רשיון נהיגה כי לרופא המשפחה לא היה נעים..

היו"ר אברהם פורז:

	חבר הכנסת לנגנטל, מאחר שאתה פעיל בעניין הזה, תציע שמגיל מסויים תיערך כל כמה שנים איזו שהיא בדיקה. 

צבי יוזנט:

	מגיל 65 האדם צריך לעבור בדיקה רפואית כל שנתיים.

היו"ר אברהם פורז:

	בדיקה רפואית זה לא מספיק, אתה צריך לנהוג איתו.

צבי יוזנט:

	אין את זה באף מקום בעולם.

נחום לנגנטל:

	הבעיה היא לא בשנתיים, אלא בכך שלרופא המשפחה אין אומץ לכתוב שהאדם לא כשיר. 

היו"ר אברהם פורז:

	רופא המשפחה נותן אישור לכולם. מה יגיד הרופא? שאתה לא כשיר? מר יוזנט, מגיל מסויים צריך לקחת את האדם כל שנתיים, שלוש לסיבוב.

צבי יוזנט:

	אין דבר כזה בעולם. 

היו"ר אברהם פורז:

	ואם הוא לא שולט בהגה?

צבי יוזנט:

	אלה לא עושים את התאונות. הנהגים המבוגרים מעורבים הכי פחות.

יורי שטרן:

	אנחנו לא היחידים בעולם שיש לנו נהגים צעירים ונהגים מבוגרים, אבל אנחנו אלופי העולם בתדירות הזאת של תאונות הדרכים. 

היו"ר אברהם פורז:

	כי הכבישים כאן מאוד צפופים. 

יורי שטרן:

	אני רוצה לשמוע איך מתמודדים עם זה במדינות אחרות. 

נחום לנגנטל:

	בגיל 16 וחצי אפשר להתחיל ללמוד נהיגה ובגיל 17 אפשר לעבור טסט מבחינה מעשית. מי שעבר בגיל 17 את הטסט מקבל נהג מלווה למשך 6 חודשים, ומי שעבר בגיל 17 וחצי מקבל 3 חודשים נהג מלווה.

היו"ר אברהם פורז:

	נהג מלווה למשך חודשיים יש לכולם, נכון?

צבי יוזנט:

	כן.



נחום לנגנטל:

	אחרי שהוא גומר את תקופת הליווי יש לו תקופה שבה הוא יכול להסיע רק נוסע אחד.

היו"ר אברהם פורז:

	לאיזו תקופה?

נחום לנגנטל:

	אני אמרתי חצי שנה. משרד התחבורה, לפי מה שקראתי בעיתון, רוצה שנה. זה קיים בעוד מדינות. האיסור הזה בא בגלל מצבים שבהם 5 צעירים נכנסים לרכב ומפעילים לחץ על הנהג. האיסור הזה הוא גם כדי למזער את הנזק כשקורת תאונה.

לאה ורון:

	מה קורה לגבי הנהג הנוסף לאנשים בני 50?

נחום לנגנטל:

	על כל נהג חדש חלה החובה של נהג מלווה למשך 3 חודשים. צריך להחליט אם אדם בגיל 50 יכול להסיע רק אחד.

צבי יוזנט:

	99% זה נהגים צעירים.

נחום לנגנטל:

	כשאותו נהג גומר את התקופה שבה הוא יכול להסיע רק אחד, הוא צריך לעבור מגרש הדרכה. 

היו"ר אברהם פורז:

	הצעיר?

נחום לנגנטל:

	כל נהג חדש בישראל יצטרך לעבור מגרש הדרכה. במגרש ההדרכה לומדים את היציאה ממצבי סכנה: החלקה, עליה משולי הדרך, נהיגה בערפול. 

היו"ר אברהם פורז:

	מתי זה יהיה?

צבי יוזנט:

	חצי שנה אחרי שהוא נוהג לבד.

חוה ראובני:

	התקנות על כך מונחות על שולחן הוועדה הזאת משבוע שעבר.

לאה ורון:

	לא קיבלנו.

חוה ראובני:

	ב-22 באוגוסט יצאו התקנות.

נחום לנגנטל:

	אנחנו מציעים תקופה יותר ארוכה עד לתחולה של החוק. מינהל מקרקעי ישראל עובדים מזה 5 שנים לאיתורי קרקעות בעניין הזה. בשבוע שעבר הגיעו לאיתורים.

צבי יוזנט:

	200 איתורים. 

לאה ורון:

	כמה זמן זה מגרש הדרכה?

צבי יוזנט:

	יום. 

היו"ר אברהם פורז:

	רק שלא יהיה עומס.

צבי יוזנט:

	יש 100 אלף נהגים חדשים ו-6 מגרשים. בכל מגרש יהיו 20 אלף לשנה. בדקנו את זה.

היו"ר אברהם פורז:

	אסור שיהיה פקק.

צבי יוזנט:

	לא יהיה פקק.

נחום לנגנטל:

	המטרה היא להכין את האדם לנהיגה נכונה יותר. אם באחד מן השלבים הוא עובר אחת מן העבירות המנויות בתוספת 3 לפקודה, או עבירות מסויימות שהן בחלק מהתוספת הרביעית לפקודה, הוא יצטרך להתחיל מהתחלה את כל התהליך. 

לאה ורון:
	
	אולי תאמר מה הן העבירות שמצויינות בתוספת השלישית או הרביעית לפקודה.

נחום לנגנטל:

	אם הוא עובר באור אדום, לא עוצר בתמרור עצור, שיכור, מסומם. 
לאה ורון:

	צריך לעשות רשימה מפורטת של העבירות. צריך להגיש את זה לוועדה.

חווה ראובני:

	היום מחזירים אותו לנהג חדש, לא לחובה של מלווה.

רחל גוטליב:

	מה המשמעות של זה?

חווה ראובני:

	האם כשמחזירים אותו להתחלת התור זה רק לנהג חדש או גם לחובת מלווה ומגרש הדרכה?

נחום לנגנטל:

	אני אומר שצריך להחזיר אותו לכל הדברים. 

צבי יוזנט:

	מגרש הדרכה מיותר.

נחום לנגנטל:

	את סעיף 1(3) צריך למחוק.

חווה ראובני:

	הוא ממילא לא קיים.

נחום לנגנטל:

	נשאר נושא אחד שלא דיברנו עליו כי אין עליו כל כך הסכמה, וזה הנושא של נהיגה בלילה. במדינות שבהן הפרוצדורה הזאת נעשתה, נאסרה הנהיגה בלילה באותה תקופה לנהג החדש. אומרים שהוא לא ינהג כי זה זמן בעייתי. היתה לנו התנסות לא טובה בעניין הזה. עשינו בזמנו איסור של נהיגה משעה 1:00 עד 5:00 בבוקר. מה שקרה הוא שהפאבים התחילו להיפתח ב1:00 בלילה, וב5:00 הצעירים היו עושים את התאונות. שר התחבורה אמר ביום חמישי שהוא רוצה לפתוח את הדבר הזה גם ללילה.

צבי יוזנט:

	הוא ירד מזה.

נחום לנגנטל:

	אמרתי לו שאם הוא בעד אז זה חייב להיות מ23:00 בלילה עד 6:00 בבוקר. אז אני יודע שהוא לא יכול לנסוע לפאב. 

היו"ר אברהם פורז:

	בואו נחזור חזרה ונבין את ההצעה. ניתן להתחיל ללמוד מגיל 16 וחצי.. 

צבי יוזנט:

	בגיל 17 הוא יכול ללכת למבחן המעשי. אם הוא עובר את המבחן המעשי הוא מקבל חונכות של 6 חודשים. 

היו"ר אברהם פורז:

	והוא לא יכול להסיע יותר מנוסע אחד.

צבי יוזנט:

	הוא יכול להסיע את המלווה ועוד נוסע אחד. מהיום שהוא גומר את החונכות הוא יכול להסיע נוסע אחד בלבד למשך שנה או חצי שנה. התקופה הזאת היא תקופה של רשיון זמני שיסומן בצבע בשונה. אחרי התקופה הזאת הוא יצטרך לעבור מגרש הדרכה. 

היו"ר אברהם פורז:

	אתם מאורגנים לזה?

צבי יוזנט:

	נקבע לוח זמנים.

היו"ר אברהם פורז:
	
	מבחינת הניסוח אנחנו נכתוב שאם הוא לא יתייצב למגרש הדרכה הוא יאבד את הרשיון.

יצחק אשל:

	בלי מגרש הדרכה הוא לא מקבל רשיון קבוע.

היו"ר אברהם פורז:

	אני לא רוצה שיהיה מצב שהרשיון יתבטל בלי שיהיה לו תור למגרש הדרכה. אסור שיהיה מצב שהוא יאבד את רשיונו שלא באשמתו.

צבי יוזנט:

	הרשיון הזמני הוא למשך שנתיים. יש לו שנה וחצי לעבור את מגרש ההדרכה. בזמנו החופשי הוא ילך. 

היו"ר אברהם פורז:

	אני רק מציע, מר יוזנט, שאתם באמצעות המערכת הממוחשבת תודיעו מראש, כדי שלא יהיה מצב שהוא יתעורר ביום האחרון ויגיד שהוא לא ידע.

צבי יוזנט:

	ודאי. יהיה לו את רשימת המגרשים.

היו"ר אברהם פורז:

	אתה מציע שנהג חדש בכל גיל שהוא יצטרך נהג מלווה למשך 3 חודשים?

צבי יוזנט:

	זו הצעה של נחום, לא שלנו. 

חווה ראובני:

	הצעת השר היא ל-6 חודשים.

היו"ר אברהם פורז:

	כרגע זה חודשיים. מה, אתם רוצים שאדם מבוגר בגיל שלושים ומשהו..

חווה ראובני:

	בשבוע שעבר הופץ תזכיר חוק שבו מוצע להאריך לכולם, בלי הבדל גיל  מלווה ל-6 חודשים. 

היו"ר אברהם פורז:

	אני מתנגד לזה, כי יש אנשים שאין להם מלווה. ילד יכול להיות מלווה על ידי אביו, אבל הסיכוי של עולה חדש שמגיע מחו"ל שיהיה לו מלווה..

שוקי שדה:

	זה לא חייב להיות אבא, זה יכול להיות..

היו"ר אברהם פורז:

	איפה תמצא? אצל הצעירים זו לא כל כך בעיה של מיומנות אלא של טמפרמנט, הם לוקחים סיכונים גם בדברים אחרים. לא דין נהג חדש מבוגר כדין נהג חדש צעיר. לפי דעתי אחרי גיל 23 הוא צריך תקופת ליווי קצרה. אם אין לו מלווה אז הוא ישים את הרשיון בבויידם לחודשיים.  

יצחק אשל:

	לפני 20 שנה יכולת לראות אנשים בני 40, 45 הולכים לתאוריה וטסט. אתה לא רואה היום אנשים בגילאים האלה הולכים לתאוריה וטסט.

היו"ר אברהם פורז:

	אז תניח לאלה שכן ניגשים לטסט בגילאים האלה. 

יצחק אשל:

	אנחנו נמצא לזה פתרון.

צבי יוזנט:

	אם הנהג עושה עבירה מהתוספת השלישית או הרביעית בתקופה של הרשיון הזמני, הוא יישלח לתאוריה או לטסט.  



אתי בנדלר:

	התעוררה השאלה לגבי האחריות המשפטית החלה על המלווה. לפני שמטילים בחקיקה את החובה הזאת, חברי הכנסת צריכים לדעת אם יש אחריות משפטית ומה היא האחריות המשפטית החלה עליו.

היו"ר אברהם פורז:

	מר יוזנט, מה הכישורים של המלווה? מי יכול להיות מלווה?

צבי יוזנט:

	יש הגדרה בתקנות. 

משה בקר:

	המלווה הוא מי שבידו רשיון נהיגה בר-תוקף לאותו סוג רכב 5 שנים לפחות ומלאו לו 24 שנים.

היו"ר אברהם פורז:

	אם יש מלווה מבוגר, אז לא איכפת שיש עוד נוסעים באוטו, נכון? למה אני צריך כשיש מלווה להעיף את הנוסעים.

צבי יוזנט:

	עם מלווה הוא יכול לקחת עוד נוסע אחד.

היו"ר אברהם פורז:

	למה? מה מפריע לכם כשיוצאים בני המשפחה לטיול שהילד ינהג והאבא ישב לידו?

צבי יוזנט:

	אין לו נסיון.

היו"ר אברהם פורז:

	אבל יש מלווה.

משה בקר:

	גיל 17 וחצי היה בעבר זמן קבלת רשיון נהיגה והתחלת נהיגה. ההתייחסות לטסט בגיל 17 היא שאתה מקבל צ'ופר מהמדינה, כאשר הצ'ופר הוא שנותנים לך היתר לנהיגה עם מלווה. אנחנו נותנים לצעיר הזדמנות בין גיל 17 ל17 וחצי להתנסות בנהיגה. זה הסיפור של המלווה. זאת הסיבה שלא צריך לקרוא לזה רשיון אלא היתר לנהיגה עם מלווה, שזה דבר שמקדים לעניין של הרשיון הזמני שאחרי גיל 17 וחצי. 

	נקודת המוצא בנושא של חונכות היתה בשני כיוונים. אחד, לתת לצעיר להתנסות בנהיגה שהוא לא התנסה בה בזמן שיעורי הנהיגה. אותה חצי שנה שהוא צריך מלווה היא כדי להתנסות בנהיגה עם איזו שהיא בקרה. השאלה שנשאלת בעניין המלווה היא: מיהו המלווה ומה ההכשרה שלו. הנקודה העיקרית בנושא הזה היא שלא רואים את המלווה כמורה נהיגה ב', מדובר בבן משפחה. הדגש לגבי העניין של הגיל של המלווה הוא חשוב מאוד, כי אפשר לפטור מבוגרים שקיבלו את רשיון הנהיגה מהסיפור של ליווי. המלווה הוא לא בחזקת מורה לנהיגה, הוא לא יכול למנוע תאונה אם הצעיר עושה איזו שהיא טעות. 

צבי יוזנט:

	הוא המרסן.

משה בקר:

	עדיף שהוא ייסע עם הבן ויראה את ההתנהגות שלו, מאשר שיבואו ויודיעו לו שביום ראשון כשהוא חזר מהמילואים הוא עשה תאונה. אני בא בטענות לממשלה על כך שאין חוברת הדרכה למלווה.

צבי יוזנט:

	אתה מתפרץ לדלת פתוחה. מכינים את זה.

משה בקר:

	צריך שיהיה כתוב שם מה התפקיד, מה היעדים, כדי שהמלווה ידע. צריך ללוות את העניין הזה בקמפיין הדרכה בטלוויזיה. מדובר על 100 אלף נהגים צעירים שעולים לכביש מידי שנה.

לאה ורון:

	האם מדובר ב-100 אלף נהגים צעירים או ב-100 אלף נהגים חדשים?

משה בקר:

	110 אלף הם נהגים חדשים, כשמתוכם 100 אלף הם צעירים. הדבר האחרון שאני רוצה לדבר עליו זה הנושא של תרגולת מצבי חוסר שליטה. אחרי שאתה מתנסה בנהיגה אתה עושה משהו בנושא של מצבי חוסר שליטה. הדגש הוא לא בזה שילמדו אותו איך לרדת לשוליים ולעלות, אלא להמחיש לו מה קורה כשאין לו שליטה ברכב.

צבי יוזנט:

	זה מה שמתוכנן.

אירית מור:

	הנושא של המלווה זה לא רק כותרת. אם הוא יושב ומדבר בפלאפון תוך כדי נהיגה הוא לא מלווה והוא לא מפקח.

היו"ר אברהם פורז:

	מה את רוצה שנעשה?

אירית מור:

	אני חושבת שצריך להוסיף מגבלות או כשירויות לאותו מלווה, כדי שידע שברגע שהוא יושב ברכב יש לו אחריות. יש היום תיק נגד אם שישבה לצד בנה ושבנה פגע בהולך רגל. אין ספק שאם האם היתה עירנית או מעירה אפשר היה למנוע את זה. 

אתי בנדלר:

	גברת מור, הגשתם כתב אישום נגד האם? 

אירית מור:

	יש כתב אישום נגד המלווה שהפרקליטות הגישה.

היו"ר אברהם פורז:

	אגב, אני חושב שזה רע מאוד להגיש כתבי אישום נגד המלווה, כי זה יגרום למצב שאף אחד לא ירצה להיות מלווה. 

נחום לנגנטל:

	אני מבקש שהנושא של החבות על המלווה לא יהיה בחוק שלי. 

אירית מור:

	חשוב שאותו מלווה שיושב יהיה ערני, לא יהיה שיכור. כל ההגבלות האלה לא כתובות בחוק.

היו"ר אברהם פורז:
	
	בתאוריה זה נכון. 

אירית מור:

	צריך שיהיה כתוב שהמלווה ישב במושב הקדמי.

חווה ראובני:

	כתוב שהוא ישב במושב שלצידו של הנהג.

משה בקר:

	אני מציע שכשיקבל הנהג החדש את היתר הנהיגה עם המלווה, הוא יקבל גם טופס שיהיה כתוב בו שהוא מאשר את ביצוע הקילומטרים..

צבי יוזנט:

	מי יבדוק את זה?

משה בקר:

	יש פה אחריות בלי שום ביקורת. 

נחום לנגנטל:

	אני לא רוצה את זה בהצעה שלי.

היו"ר אברהם פורז:

	אנחנו נמצאים לקראת הקריאה הראשונה. אם זה יעבור קריאה ראשונה בכנסת נחזור לפה ונקיים דיון באריכות. אני מבקש מגברתי היועצת המשפטית להכין הצעת חוק לקריאה ראשונה, כשהפרמטרים שלה הם אלה: תחילת גיל לימוד הנהיגה הוא 16 וחצי. בגיל 17 מקבלים את המסמך שנקרא רשיון נהיגה על תנאי. במחצית השנה הראשונה לנהיגת הנהג הצעיר, שגילו הוא בין 17 ל-18, הוא חייב בכל נסיעה נהג מלווה. אם יש מלווה הוא יכול להסיע נוסעים נוספים.

צבי יוזנט:

	נוסע אחד.

היו"ר אברהם פורז:

	למה?

צבי יוזנט:

	אנחנו לא רוצים את הלחץ.

היו"ר אברהם פורז:

	אבל אם יש מלווה?

אתי בנדלר:

	כל עוד יש מלווה היושב הראש לא רוצה להטיל מגבלה על מספר הנוסעים.

נחום לנגנטל:

	אני רוצה לתמוך בהצעתו של פורז. אני מבקש שייאמר בהצעה שלי שאם יש נהג מלווה אז כל המשפחה יכולה להיות מאחורה. אני רוצה שבנסיעות משפחתיות הילד יצבור ניסיון. 

רחל גוטליב:

	זה לא בר אכיפה. מה, יתחילו לבדוק אם זה אח שלו או חבר שלו?

היו"ר אברהם פורז:

	הנהג המלווה חייב להיות מבוגר, שזה מעל גיל 24. אחרי החצי שנה של הנהג המלווה צריכה להיות תקופה של שנה שהוא יכול להסיע נוסע אחד בלבד. בנוסף לזה יש לו חובה מיום קבלת הרשיון ועד תום השנתיים לעבור את מגרש ההדרכה.

צבי יוזנט:

	מגמר הליווי.

היו"ר אברהם פורז:

	מגמר תקופת הליווי עד שנתיים הוא חייב לעבור מגרש הדרכה.

צבי יוזנט:

	כפי שהשר יקבע בתקנות.

היו"ר אברהם פורז:

	זה חל רק לגבי נהגים צעירים. נהג שגילו מעל 30 זקוק למלווה ל-3 חודשים. אני גם לא מגביל את מי שמעל גיל 30 במספר הנוסעים. 

אתי בנדלר:

	אדוני היושב-ראש, אתה הגבלת את זה קודם לגילאים שבין 17 ל18. אני רוצה לוודא שמדובר מגיל 17 עד  30 לגבי מלווה לחצי שנה, ומגיל 30 צריך נהג מלווה למשך 3 חודשים.

היו"ר אברהם פורז:

	כן. 

אתי בנדלר:

	מגיל 17-30 יש הגבלה של מספר הנוסעים ומגיל 30 אין הגבלה.

היו"ר אברהם פורז:

	נכון. 

משה בקר:

	גיל 30 זה יותר מידי.

היו"ר אברהם פורז:

	מספיק גיל 25. האם יש עלות תקציבית לחוק הזה?

לאה ורון:

	האוצר יודיע את עמדתו בכתב תוך יום או יומיים.

היו"ר אברהם פורז:

	לדעת המציע אין שום עלות תקציבית.

אתי בנדלר:

	אני רוצה לוודא שהממשלה תומכת בהצעה, כדי שלא יסתבר שזאת הצעת חוק תקציבית. 

יצחק אשל:

	שר התחבורה תומך בעיקרון הבסיסי. 

אתי בנדלר:

	זה או שהממשלה תומכת ואז זו לא הצעת חוק תקציבית, או שהממשלה לא תומכת ואז אני צריכה לקיים דיון מיוחד בשאלה אם..

חווה ראובני:

	יש החלטת ממשלה נגד לפי ההצעה המקורית. ההצעה שהועלתה כאן היום היא הצעה שונה מזו שהובאה בפני ועדת שרים לחקיקה. אני אצטרך להחזיר את ההצעה הזאת לוועדת שרים.


היו"ר אברהם פורז:

	מה העלות? 3 מיליון שקל?

אתי בנדלר:

	5 מיליון.

היו"ר אברהם פורז:

	אני קובע שזה עולה פחות. אני לא רוצה את הסכמת הממשלה. זאת הצעה תקציבית. להערכת המציע העלות היא 0. אם האוצר רוצה להביא הערכה אחרת, בבקשה. אם זה עד 5 מיליון אין לנו בעיה, אבל אם יסתבר שהאוצר מביא הערכה שהיא מעל 5 מיליון נצטרך לקיים דיון בשאלה התקציבית.

צבי יוזנט:

	זה לא יהיה.

אתי בנדלר:
	
	תוך כמה זמן אתה דורש את תשובת האוצר?

היו"ר אברהם פורז:

	10 ימים מהיום. אנחנו מאשרים את ההצעה לקריאה ראשונה. תודה רבה.

הישיבה ננעלה בשעה 10:40












  













	



















 









                          
 





